Kiša koja je padala tijekom vikenda dodatno je pogoršala situaciju u poplavama najugroženijem dijelu Zagrebačke županije – Čičkoj Poljani, najnižoj točki Turopolja, koja je prema sjeveru cijela pod vodom.

Takvo stanje, barem prema najavama iz Hrvatskih voda, zadržat će se sve do srijede jer otjecanje vode iz Čičke Poljane nije moguće sve dok se vodostaji Kupe i Save pokraj Siska drastično ne smanje.

Na terenu su svakodnevno sve raspoložive ekipe vatrogasaca, u pomoć je priskočila i vojska, a životi mještana nisu ugroženi.

Svakodnevno se stanarima Čičke Poljane dostavljaju paketi pomoći koji sadrže kruh, mlijeko, vodu, ali i ostalu hranu jer se pretpostavlja da su odsječeni već potrošili zalihe koje su imali.

Iako je Grad Velika Gorica osigurao evakuacijski smještaj, građani odsječeni poplavama sve potrebe mogu prijaviti na broj 112 i pomoć će im biti hitno dostavljena.

>>Croatia osiguranje vatrogascima donirala opremu za obranu

>>Zagrebački Caritas u Čičku Poljanu donio hranu